# ***Trenčianska univerzita Alexandra Dubčeka v Trenčíne*** *Študentská 2, 911 50 T R E N Č Í N*

**Metodický pokyn**

**k záverečným a rigoróznym prácam na Katedre politológie Trenčianskej univerzity Alexandra Dubčeka v Trenčíne**

|  |
| --- |
| Číslo: 5-U-016 |
| Účinnosť od: 20. 11. 2015 |
| Vypracoval: Meno Podpis Funkcia/ODD  Mgr. Pavol Struhár tajomník CUP |
| Verifikoval: Meno Podpis Funkcia  Doc. Ing. Marta Kianicová, PhD. prorektor pre VaV |
| Schválil: : Meno Podpis Funkcia  doc. Ing. Jozef Habánik, PhD. rektor |

Obsah:

1. Úvodné ustanovenia

2. Základné pojmy a definície

3. Obsahové zameranie rôznych typov prác realizovaných na KP TnUAD

4. Odporúčaná štruktúra záverečnej práce

5. Formálne požiadavky na záverečné a rigoróznu prácu

6. Osobité požiadavky na záverečné a rigorózne práce

7. Zadávanie záverečných a rigoróznych prác

8. Odovzdanie a obhajoba záverečnej práce

9. Účinnosť

10. Zoznam príloh

1. **Úvodné ustanovenia**
2. Účelom tejto smernice je zabezpečenie jednotného postupu pri úprave záverečných a rigoróznych prác vypracovaných na Katedre politológie Trenčianskej univerzity Alexandra Dubčeka v Trenčíne (ďalej len KP TnUAD). Dokument upravuje základné náležitosti záverečných a rigoróznych prác študentov študujúcich prvý a druhý stupeň vysokoškolského štúdia v akreditovanom študijnom programe „Politológia“.
3. Záverečná práca je v zmysle Zákona č. 131/2002 Z. z. o vysokých školách   
   a o zmene a doplnení niektorých zákonov v znení neskorších predpisov (ďalej len zákon o vysokých školách) neoddeliteľnou súčasťou štúdia na vysokej škole, jej obhajoba je štátnou skúškou a jednou z podmienok riadneho ukončenia vysokoškolského štúdia.
4. **Základné pojmy a definície**
5. Záverečná práca je školské dielo vytvorené študentom na splnenie študijných povinností vyplývajúcich z jeho právneho vzťahu k univerzite.[[1]](#footnote-1)
6. Autorom záverečnej práce je študent univerzity, pričom záverečná práca je jeho samostatnou prácou. Vedúci KP TnUAD alebo ním poverená osoba schváli študentovi so zadaním témy záverečnej práce aj vedúceho záverečnej práce.
7. V rámci študijných programov zabezpečovaných KP TnUAD, záverečnou prácou   
   v zmysle zákona o vysokých školách záverečnou prácou je:

a) bakalárska práca – pri štúdiu podľa študijného programu prvého stupňa (bakalársky študijný program),

b) diplomová práca – pri štúdiu podľa študijného programu druhého stupňa alebo študijného programu podľa § 53 ods. 3 zákona o vysokých školách (magisterský študijný program, doktorský študijný program).

1. Medzi záverečné práce v zmysle zákona o vysokých školách nepatrí rigorózna práca a seminárna resp. ročníková práca. Napriek tomu, väčšina ustanovení o tvorbe záverečných prác v tomto usmernení sa vzťahuje tiež na rigoróznu prácu.
2. **Obsahové zameranie rôznych typov prác realizovaných na KP TnUAD**
3. Bakalárskou prácou sa overuje zvládnutie základov teórie a odbornej terminológie, základných štandardných vedeckých metód a úroveň vedomostí, znalostí   
   a zručnosti, ktoré študent získal počas štúdia. Študent má preukázať schopnosť zhromažďovať, interpretovať, spracovať základnú odbornú literatúru a prezentovať vedomosti o problematike, teórii a odbornej terminológii. Od študenta sa neočakáva, že bude realizovať empirický výskum, práca môže byť spracovaná na základe sekundárnych zdrojov resp. už prezentovaných výskumov, pričom autor využíva základné vedecké metódy vyhodnocovania dát (indukcia, dedukcia, syntéza, analýza). Prácou môže byť prehľadová štúdia, analýza či riešenie špecifických úloh z praxe. Autor si zväčša tému vzhľadom na rozsah a nadobudnuté zručnosti či vedomosti upresňuje na určité obdobie, krajinu, časť širšieho problému resp. problematiky.
4. Diplomovou prácou študent spracúva zvolenú tému na úrovni vedeckej štúdie   
   s reprezentatívnym výberom odbornej literatúry, s vhodne zvolenými vedeckými postupmi a hypotézami, ktoré je možné verifikovať. Diplomovou prácou sa overujú vedomosti a skúsenosti, ktoré študent získal počas štúdia a jeho spôsobilosť používať ich pri riešení úloh a situácií zo študijného odboru politológia. Diplomová práca má často podobu komparatívnej analýzy, výskum sa tiež realizuje využitím metód kvantitatívneho (napr. dotazník) resp. kvalitatívneho výskumu (napr. rozhovor).
5. Rigoróznou prácou sa overuje schopnosť študenta na základe samostatného štúdia preukázať, že v študijnom odbore má hlbšie vedomosti v jeho širšom základe a je spôsobilý osvojovať si samostatne nové poznatky vedy a praxe a je schopný získané vedomosti aplikovať tvorivým spôsobom v praxi.
6. **Odporúčaná štruktúra záverečnej práce**
7. Podľa Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní vydaného MŠVVŠ SR , účinného dňom 1. 9. 2011 (ďalej len „Metodické usmernenie“) záverečná práca obsahuje úvodnú časť, hlavnú textovú časť a záverečnú časť; záverečná práca môže obsahovať aj prílohy.
8. Úvodná časť záverečnej práce obsahuje v uvedenom poradí tieto náležitosti:

a) obal,

b) titulný list,

c) čestné prehlásenie,

d) zadanie,

e) poďakovanie, ak ho autor uviedol,

f) abstrakt v štátnom jazyku,

g) abstrakt v anglickom jazyku,

h) obsah,

i) zoznam ilustrácií a zoznam tabuliek,

j) zoznam skratiek a značiek,

k) slovník, ak ho autor uviedol.

1. Zadanie (príloha č. 3) je dokument, ktorým KP TnUAD určuje študijné povinnosti autora v súvislosti s vypracovaním záverečnej práce. Podľa čl. 28a, odsek   
   5, Študijného poriadku, zadanie bakalárskej práce vypracuje vedúci bakalárskej práce v slovenskom aj anglickom jazyku na začiatku akademického roka, v ktorom sa práca obhajuje.
2. Abstrakt obsahuje informáciu o cieľoch práce, jej stručnom obsahu a v závere abstraktu sa charakterizuje splnenie cieľa, výsledky a význam celej práce. Uvádza najpodstatnejšie fakty prezentované v práci a závery vyplývajúce z výsledkov. Súčasťou abstraktu je 3 - 5 kľúčových slov. Abstrakt sa píše súvisle ako jeden odsek a jeho rozsah je spravidla 100 až 500 slov.
3. Hlavnú textovú časť záverečnej práce tvorí:
4. úvod,
5. jadro,
6. záver,
7. resumé, ak je práca vypracovaná v inom ako štátnom jazyku,
8. zoznam použitej literatúry.
9. V úvode autor stručne a výstižne charakterizuje stav poznania alebo praxe v oblasti, ktorá je predmetom záverečnej práce a oboznamuje čitateľa s významom, cieľmi   
   a zámermi záverečnej práce. Cieľ práce jasne, výstižne a presne charakterizuje predmet riešenia. Súčasťou môžu byť aj rozpracované čiastkové ciele, ktoré podmieňujú dosiahnutie cieľa hlavného. Autor v úvode zdôrazňuje, prečo je záverečná práca dôležitá a prečo sa rozhodol spracovať danú tému a stručne informuje o osnove práce.
10. Jadro je hlavná časť práce a jeho členenie je určené typom práce. Najmä pri bakalárskych prácach sa vzhľadom na predpokladanú absenciu výskumu odporúča prácu členiť jednoducho na teoretickú kapitolu a ostatné kapitoly (zahrňujúce aj výsledky a interpretácie výskumu).
11. Metodiku práce a metódy skúmania je možné uviesť buď v úvode (ak ide o bakalárske práce) alebo ako samostatnú kapitolu, nasledujúcu po teoretickej časti. Táto časť Metodika práce a metódy spravidla obsahuje:

a) charakteristiku objektu skúmania,

b) pracovné postupy,

c) spôsob získavania údajov a ich zdroje,

d) použité metódy vyhodnotenia a interpretácie výsledkov,

e) štatistické metódy.

1. V teoretickej kapitole (nazývaná tiež „Súčasný stav riešenej problematiky“) autor uvádza dostupné informácie a poznatky týkajúce sa danej témy. Zdrojom pre spracovanie sú aktuálne publikované práce domácich a zahraničných autorov. Podiel tejto časti práce má tvoriť približne 30 % práce.
2. Výsledky práce a diskusia, ktoré logicky tvoria poslednú časť práce, sú najvýznamnejšími časťami záverečnej práce. Výsledky, ktorými sú najmä vlastné postoje alebo vlastné riešenie vecných problémov, ku ktorým autor dospel, autor logicky usporiada a pri popisovaní ich dostatočne zhodnotí.
3. Počet kapitol (vrátane teoretickej) je individuálny, odporúča sa od 2-5 kapitol.
4. Pri diplomových a rigoróznych prácach študent môže s prihliadnutím na charakter výskumu využiť aj nasledovnú štruktúru:

a) súčasný stav riešenej problematiky doma a v zahraničí,

b) cieľ práce,

c) metodika práce a metódy skúmania,

d) výsledky práce,

e) diskusia.

1. V závere autor v stručnosti zhrnie dosiahnuté výsledky vo vzťahu k stanoveným cieľom. Autor môže upozorniť na prekážky pri realizácii výskumu a tiež načrtnúť ďalšie možnosti výskumu v danej problematike.

1. **Formálne požiadavky na záverečné a rigoróznu prácu**
2. Odporúčanú technickú úpravu záverečných a rigoróznych prác vychádzajúcu z technických noriem[[2]](#footnote-2) uvádza Čl 5. Metodického usmernenia.
3. Záverečná resp. rigorózna práca sa predkladá aj v listinnej podobe[[3]](#footnote-3)   
   v 2 exemplároch, pričom je zhodná s jej digitálnou rozmnoženinou. Jeden exemplár je zviazaný v pevnej väzbe tak, aby sa jednotlivé listy nedali vyberať, a to vo verzii, ktorá bola vložená do informačného systému vysokej školy AIS2. Druhý exemplár môže byť odovzdaný aj v hrebeňovej väzbe. Digitálnu rozmnoženinu záverečnej práce autor na účely jej uchovávania v akademickej knižnici odovzdáva na neprepisovateľnom nosiči informácií, na CD.
4. Záverečná resp. rigorózna práca sa vypracúva spravidla v štátnom jazyku, v prvej osobe množného čísla. Úvod sa zväčša píše v budúcom (prípadne prítomnom) čase, samotné jadro v prítomnom alebo minulom čase a Záver v minulom čase.
5. Určený typ písma je Times New Roman, veľkosť 12 a je jednotný v celej práci. Odporúčané nastavenie strany - riadkovanie 1,5; okraje zľava 3,5 cm, sprava 2 cm, zhora  a zdola 2,5 cm, orientácia na výšku, formát A4. Nie je vhodné používať okrasné a farebné písmo a okrem nadpisov ani tučné písmo. Jedna strana nastavená podľa vyššie uvedených hodnôt automaticky nezodpovedá   
   1 normostrane (1800 znakov vrátane medzier), ale spravidla ju mierne presahuje   
   (o cca 400 znakov).
6. Rozsah bakalárskej práce je 30 až 40 normostrán (54 000 až 72 000 znakov vrátane medzier), diplomovej práce 50 až 70 strán (90 000 až 126 000 znakov) a rigoróznej práce 60 – 80 strán (108 000 – 144 000). Do rozsahu práce sa počíta úvod, jadro, záver a zoznam literatúry, vrátane poznámok pod čiarou.
7. Autor by sa mal pri písaní vyvarovať gramatických chýb. Ak jedna normostrana (1800 znakov vrátane medzier) textu obsahuje viac ako 4 gramatické chyby alebo celá práca viac ako 25 gramatických chýb, je to dôvod na dopracovanie záverečnej práce.
8. Práca má mať štandardnú úpravu podľa šablóny KP TnUAD (príloha č.2) a má rešpektovať formálne a citačné kritériá a zásady odkazovania na primárnu   
   a sekundárnu literatúru v súlade so všeobecne záväznými právnymi predpismi   
   a požiadavkami KP TnUAD.
9. KP TnUAD od študentov vyžaduje používanie metódy citovania v texte podľa prvého údaja (priezviska autora) a dátumu. Autor v zátvorkách uvedie prvý údaj (priezvisko autora, alebo prvé slovo z názvu) a rok vydania parafrázovaného resp. citovaného dokumentu. Ak sa prvý údaj už nachádza v rámci textu, v zátvorkách za nim sa uvedie len rok. Pri citácii autor značí text úvodzovkami a kurzívou, pričom pri označení zdroja uvádza okrem autora myšlienky a roka vydania aj číslo citovanej strany). Ak majú dva alebo niekoľko dokumentov ten istý prvý údaj a rovnaký rok, odlíšia sa malými písmenami (a, b, c, a pod.) za rokom vo vnútri zátvoriek.
10. Jednotlivé položky v zozname bibliografických odkazov sa uvádzajú v abecednom poradí. Sú usporiadané podľa prvého prvku (údaja), za ktorým nasleduje rok vydania dokumentu. Za ním v prípade potreby nasledujú malé písmená, ktorými sa odlišujú odkazy s rovnakým prvým údajom a rokom vydania.[[4]](#footnote-4)
11. Príklady odkazovania na informačné zdroje sú uvedené v prílohe č.5.
12. **Osobité požiadavky na záverečné a rigorózne práce**
13. Záverečná a rigorózna práca nesmie neoprávnene zasiahnuť do práv alebo právom chránených záujmov tretích osôb, najmä nesmie porušovať práva duševného vlastníctva tretej osoby alebo neoprávnene nakladať s utajovanými skutočnosťami alebo osobnými údajmi, dôvernými informáciami či obchodným tajomstvo tretej osoby[[5]](#footnote-5)
14. Akýkoľvek písomný výstup študenta počas štúdia na KP TnUAD musí byť originálny, pričom všetky použité informačné zdroje (výsledky výskumov, pracovné postupy, zverejnené dáta) musia byť dôsledne označené, v súlade s pravidlami uvedenými v časti E, odsek 7 a 8 tejto smernice. Plagiátorstvo je považované za podvodné správanie a je dôvodom na hodnotenie Fx, či už v prípade jednotlivých predmetov alebo obhajoby záverečnej práce ako štátnej skúšky.
15. Po odoslaní záverečnej práce študenta do Centrálneho registra záverečných a kvalifikačných prác je vygenerovaný protokol o kontrole originality, ktorý je pomôckou pri odhaľovaní plagiátu v záverečných prácach. Ak text v práci študenta vykazuje zhodu s inou prácou v systéme vyššiu ako 45%, študent nie je pripustený k obhajobe záverečnej práce počas štátnych skúšok a je povinný predmetný text prepracovať.
16. Študent môže pri vypracovaní záverečnej práce čerpať z iných svojich prác, avšak v rozsahu maximálne 30% textu.
17. **Zadávanie záverečných a rigoróznych prác**
18. Návrhy tém bakalárskych a diplomových prác sa zverejnia v Akademickom informačnom systéme (ďalej AIS). Článok 28a, odsek 4 Študijného poriadku uvádza, že témy bakalárskych prác oznámi KP TnUAD najneskôr na začiatku letného semestra akademického roku bakalárskeho štúdia, ktorý predchádza akademickému roku, v ktorom študent obhajuje bakalársku prácu. V prípade diplomových prác, KP TnUAD témy oznámi najneskôr do začiatku letného semestra akademického roka, ktorý predchádza poslednému akademickému roku magisterského štúdia. Študent má tiež možnosť osloviť pedagóga a dohodnúť si s ním vlastnú tému, ktorá bude po jeho písomnom súhlase tiež zverejnená v AISe (príloha č 4).
19. Študent sa na bakalársku a diplomovú prácu prihlási elektronicky prostredníctvom AIS.
20. V rámci predmetov Seminár k záverečnej práci/Diplomový seminár a Záverečná práca/Diplomová práca sa študent zúčastňuje celoročníkových seminárov a prednášok k téme a prácu pravidelne (minimálne však 2x za semester) priamo konzultuje so svojim školiteľom.
21. **Odovzdanie a obhajoba záverečnej práce**
22. Študent odovzdá listinnú podobu záverečnej práce v súlade s pokynmi študijného referátu a  časovým harmonogramom akademického roka zverejneného na začiatku príslušného akademického roka.
23. Študent v súlade s pokynmi študijného referátu a v súlade so Študijným poriadkom TnUAD nahrá prácu do Akademického informačného systému. Do centrálneho registra záverečných prác (CRZP) odosiela záverečné práce koordinátor AISu KP TnUAD politológie.
24. Po odovzdaní prác, vedúci KP TnUAD, resp. poverený zástupca vedúceho KP TnUAD pridelí jednotlivým prácam oponenta.
25. Školiteľ a oponent musia vyhotoviť posudok v dostatočnom predstihu tak, aby sa študent mohol oboznámiť s posudkom najneskôr 3 dni pred konaním obhajoby záverečnej práce na štátnych skúškach. Posudky sú tiež zverejnené v AISe.
26. V prípade, že vedúci aj oponent záverečnej práce ohodnotí v posudku prácu klasifikačným stupňom FX – nedostatočne, študent nemôže vykonať štátnu skúšku.
27. Študent je povinný na obhajobu záverečnej práce priniesť vytlačený protokol o originalite a prácu prezentovať využitím niektorého z prezentačných programov (napr. Power Point)
28. Pri celkovom hodnotení záverečnej práce sa kladie dôraz na výsledné stanovisko komisie, ktorá prihliada na hodnotenie vedúceho a oponenta záverečnej práce.
29. Záverečná práca, ktorá nebola obhájená, musí byť označená v elektronickom informačnom systéme ako „dočasne neobhájená“ alebo „trvale neobhájená“.
30. V prípade neobhájenia záverečnej práce o ďalšom postupe rozhoduje vedúci KP TnUAD resp. poverený zástupca KP TnUAD.
31. Sprístupňovanie obhájených záverečných a rigoróznych prác vysokou školou upravuje čl. 6 Metodického usmernenia o náležitostiach záverečných prác, ich bibliografickej registrácii, uchovávaní a sprístupňovaní.
32. **Účinnosť**
33. Toto metodické usmernenie nadobúda účinnosť 20. 11. 2015
34. **Zoznam príloh**
35. Metodické usmernenie č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní,
36. vzor záverečnej práce – šablóna,
37. vzor protokolu o zadaní záverečnej práce – šablóna,
38. vzor Žiadosti o vlastnú tému – formulár,
39. príklady citovania a odkazov na informačné zdroje.

1. § 5 ods. 12 zákona č. 618/2003 Z. z. o autorskom práve a právach súvisiacich s autorským právom [↑](#footnote-ref-1)
2. ) STN ISO 2145: 1997. Dokumentácia. Číslovanie oddielov a pododdielov písaných dokumentov.,

   STN ISO 214: 1998, Dokumentácia. Abstrakty (referáty) pre publikácie a dokumentáciu.,

   STN ISO 690: 1998. Dokumentácia – Bibliografické odkazy – Obsah, forma a štruktúra.,

   STN 01 6910: 1999. Pravidlá písania a úpravy písomností.,

   STN ISO 690-2: 2001, Informácie a dokumentácia. Bibliografické citácie. Časť 2: Elektronické dokumenty alebo ich časti. [↑](#footnote-ref-2)
3. ) § 8 ods. 3 vyhlášky Ministerstva školstva, vedy, výskumu a športu Slovenskej republiky č. 233/2011 Z. z., ktorou sa vykonávajú niektoré ustanovenia zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. [↑](#footnote-ref-3)
4. Čl. 4 Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní [↑](#footnote-ref-4)
5. Čl. 5 Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní [↑](#footnote-ref-5)